భారత్, వెస్టిండీస్ మధ్య రెండో వన్డే ఆలస్యం..?
TNN| Jun 25, 2017, 06.33 PM IST
భారత్, విండీస్ మధ్య ఆదివారం సాయంత్రం జరగాల్సిన రెండో వన్డే వర్షం కారణంగా ఆలస్యమవుతోంది. శుక్రవారం జరిగిన తొలి వన్డేకి మధ్యలోనే వరుణుడు అడ్డుపడటంతో ఫలితం తేలకుండా మ్యాచ్ రద్దయిన విషయం తెలిసిందే. మ్యాచ్ జరగనున్న పోర్ట్ ఆఫ్ స్పెయిన్ ప్రాంతంలో గత మూడు గంటల నుంచి ఎడతెరపిలేని వర్షం పడుతోంది. దీంతో మైదానాన్ని సిబ్బంది కవర్లతో కప్పి ఉంచారు.
తొలి వన్డేలో టాస్ ఓడి తొలుత బ్యాటింగ్ చేసిన భారత్ జట్టు 39.2 ఓవర్లు ముగిసే సమయానికి 3 వికెట్లు కోల్పోయి 199 పరుగులతో నిలిచిన దశలో వర్షం రావడంతో అంపైర్లు మ్యాచ్‌ని తాత్కాలికంగా నిలిపివేశారు. అప్పటికి కెప్టెన్ విరాట్ కోహ్లి (32 నాటౌట్: 47 బంతుల్లో 1x4), మహేంద్రసింగ్ ధోని (9 నాటౌట్: 9 బంతుల్లో 1x4) క్రీజులో ఉన్నారు. దాదాపు రెండు గంటలు వేచి చూసిన తర్వాత.. వర్షం తగ్గడంతో డక్వర్త్ లూయిస్ పద్ధతిలో విండీస్ లక్ష్యం 26 ఓవర్లలో 194 పరుగులుగా నిర్ణయించారు. కానీ.. విండీస్ బ్యాట్స్‌మెన్‌ క్రీజులోకి వచ్చేలోపే మళ్లీ భారీ వర్షం మొదలవడంతో మ్యాచ్‌ని రద్దు చేస్తున్నట్లు అంపైర్లు ప్రకటించారు.